钦定古今图书集成/明伦汇编/官常典/第128卷 > 《世系谱序》颜真卿
## 钦定古今图书集成/明伦汇编/官常典/第128卷 > 《世系谱序》颜真卿

颜氏之先，出自黄帝之孙晏安，为曹姓。其裔邾武公
名仪父，字伯颜。子友别封郳为小邾子，遂以颜为氏，
世为鲁国卿大夫。孔门达者七十二人，颜氏有八，回
居四科之首。其后战国有率躅，秦有芝贞，汉有异肆、
安乐，魏有斐盛。盛字叔台，历青、徐二州刺史、关内侯。
其后子孙咸著宦族，有若弘都之德行，巴陵记室之
“书翰，特进黄门”之文章，秘监华州之学识，肇自鲁国，
格于圣代，纷纶盛美，举集于兹。述遵前人，不敢失坠。
“建中元年岁次庚申秋七月癸亥序。”